In Mexiko acho, hätt sind mir vo oisem liebe Fründ äm  Christian Enderlin (im witere Verlauf nur no Endi oder Gewndo gnännt) abgholt worde. Im Taxi zu oisem Hotel hät er zerst mal erchlärt, was mer in Mexiko alles nöd sött mache wänn mer am Läbe blibe wott. So ermunteret sind mir mit ihm, nachdem mir s Zimmer bezogä gha händ, in äs traditionells mexikanisch Retaurant (is Villa Maria) fein go ässe. Uf äm Weg det anä händ mir scho s erst Mal gege di erst grad erchlärte Reglä verstosse und händ äs Taxi uf dä Strass gno und nöd bstellt, was sicherer gsi wär. Nach äm  vorzügliche Ässe und emä erste Tequilla sind mir aber dänn au scho bald go Pfusä. Am nächste Morge händ mir früäh use müässe will mir mit äme Guide und äm Endi nach Tehotihacuan gange sind, d Ruine vo dä ertstä amerikanischä Stadt go besichtigä. Am bestä erhalte vo derä einstmalige Metropole sind 2 Pyramide gsi, welchi mir natürlich beid bestigä händ. As isch sehr ineressant gsi, zumal oise Guide sehr viel hät chöne erchläre und er so alt gsi isch, dass er selber fast no die Zit het chöne miterläbe. Nach  dem Usflug händ mir z zweite chli d Stadt erkundet und sind dänn no i dä Nacht mit äm Gwendo in ä Bar än Schlummi go näh, oder au 2, vielicht au 3 oder so. Da am nächste Tag Samstig gsi isch, händ mir eigentlich uf eine vo dä vielene schönä Märt wellä gah. Da mir aber chli spat us dä Federä cho sind, isch das Ganze dänn eher ä churzi Stippvisitä worde. Trotzdem häts glanget genau am Märt anerä Fründin vom Endi und dä Maria us Züri i d Arme z laufe. Das innere 22 Millione Metropolä und trotzdem gwünned mir  nie im Lotto. Nachdem d Sunne unergange isch händ mir ois parat gmacht fürs mexikanische Clubläbe. Vomäne Wulchechrazer händ mir zerst mal s unendliche Liechtermeer vo dä Stadt gnosse und sind dänn in Club "Love" d Tanzbei go schwingä. Isch scho lustig für eimal dä Exot zsi, sind doch all andere Gäst Latinos gsi. Am Sunntig sind mir wieder z drittä go s Schloss und s antropologische Museum go aluege. S Schloss isch sehr schön ufämä chline Hügel gläge gsi und s Museum wär sehr interessant gsi wänn mer würklich  fit und ufnahmefähig gsi wär. Am Zogalo, äm Hauptplatz vo Mexiko City händ mir dänn Znacht gässe und ois vom Endi verabschiedet, will mir am Mäntig morge früäh per Bus wiiter nach Pueblo gfahre sind. Danke nomal vielmal Gwendo mir wäred gern no chli länger blibä - aber ebä s Abentür gaht witer...